khistorydata/jeongjo-sjw-relations huggingface dataset:
정조 10년 · 목
禮曹啓言。各項擇日。卽爲擧行事命下矣。拘忌年甲。自內書下。旣有前例矣。○墓所都監都提調洪樂性。提調朴明源。觀象監提調李命植。行副司直李聖圭。禮曹判書鄭一祥。參判李秉模。參議趙城鎭等啓言。臣等齊會闕中。與擇日官前監牧官池日賓。司䆃主簿金喜慶詳細論難。則丙午年壬坐山。雖値坐殺。方書明有吉星制用之法。八月建丁酉亦在傍陰符。而有吉星制用之法。故使之精擇。用諸貴格。盡其制煞之方。而年甲適無所忌云。擇日別單書入。○擇日別單。始役五月二十九日。斬草破土同日巳時。祠后土同日曉頭先行。作甕家六月十一日。開金井同月二十日巳時。外梓室陪進七月二十日卯時。下外梓室。穿壙畢役後隨時。啓欑室閏七月十八日巳時。發靷同月十九日丑時。下玄室同日酉時。
정조 10년 · 강
三司兩司前啓。竝不允。
정조 10년 · 목
新啓。內局都提調徐命善。削奪官爵門外出送事。批以。不允。未端事。其時事勢之未及措手。中外想已聞知。閤門距廚院稍間。大內尤甚隔遠。藥料之製用。予皆主張。何暇往質於都相。且自十一日。各門置卒防守。掖庭藥院所屬。亦不得任意出入。都相雖欲排闥。奈莫聞知何。近日章箚。輒說蔘附二字。蓋未悉症形故耳。用涼劑陷下之氣。其可不用蔘附。以冀其回陽乎。予果手剉而手煎。醫官尙不可諉罪。至於藥院之臣。有甚干犯。致此無於例之討罪。以予悲疚之至情。豈忍語到是事。而予若不言。爾等何從而得其詳。聞今日之批。不卽停啓。是予心貽慽。爾等不以爲嫌也。爾等須知之。○府新啓。李挺楫等事。不允。李文源等事。何不速停。凡事皆可按例。況臺閣體貌。何等自別。則豈爲無於例之事例。徒傷予心乎。似此啓語。決難賜批矣。院新啓批。同上。
정조 10년 · 강
司諫趙弘鎭。獻納申耆上疏。賜批。
정조 10년 · 목
疏略曰。惟我殿下。以止慈之情。遭至切之慽。上而殿宮悲疚。下而邦國孤弱。聖學高明。雖以理遣。至慟弸結。其庶無疾。噫。送終之節在所審愼。雖以閭巷匹庶之賤。衣衾棺槨。勿之有憾。今以堂堂千乘之國。聖嗣將殯。有司敦匹。而木品精粗。了不躬檢。治椑之初。已多疏忽。加漆之後。乃著疵纇。使聖心增慽。群情驚恫。大僚亦至胥命。而監董之該堂晏然。顧今齋居永慕。機務不接。此時瀆撓。極知惶猥。而臣等曾忝官僚。方居言地。事有所重。義難終默。請梓室看役堂上李文源。爲先削黜。批以。生疏之失。豈至重典。如是相持。徒煩酬應。論以事面。不可全然無警。當該進去堂上罷職。
정조 10년 · 강
校理沈樂洙上疏。賜批。
정조 10년 · 목
疏略曰。嗚呼。今日臣民之號呼奔走。抑塞湮鬱者。一則曰醫官。二則曰醫官。臺臣聯籲。宮僚血懇。實出人心之齊憤。而殿下不惟不賜允可。堂箚批旨。顯示不槪之意。臣竊惑焉。噫嘻。四五年來。臣民愛戴之誠。只仰歧嶷之漸就。未聞疾患之或祟。今玆禍變之後。始聞積聚之症。久已經年。停乳之擧。又在春初。彼常診出入之一二醫官。强立已見。要惑天聰。一未得博詢廣議。及時療治。又於疹候平復之後。更設移直。而經日藥院。未見一方藥製進之啓。遭變之後。始聞雜試蔘附。時日之內。據致此變。所謂醫官。直此而決難逭誅殛之典。況其所引進者。皆渠輩私昵之人。耍希罔功之賞。敢試至重之地。或有閭巷士庶。未當聞其醫名者。則究其用心。萬戮猶輕。臣嘗聞藥院議。藥例令差備醫官。詳審診候。退與兩廳諸醫。爛商熟議。始有提擧啓辭而進服。今則諸醫皆不知。提調皆不知。獨彼二三醫官。妄試雜投。無所顧忌。提擧之臣。雖未及與知。其未及與知。已失保護之義。而差備諸醫之罪。固國人之所共誅也。伏願亟循臺請。拿鞫置法焉。至於陳箚儒臣三件條列。臣不知其不可。殿下過加辭氣。至有情外之敎。今日臣子。雖極不誠。夫豈有計較塞責之意哉。聖人辭敎。恐不宜若是過激也。殿下如以臣言爲妄。則乞與今日陳箚之儒臣。竝置重典。批以。身在禁直。撮謄在外諸臣章箚以呈者。跡涉欠誠。失在塞責。不料論思之地。反有營救之習。爾其勿辭察職。
정조 10년 · 강
大司憲鄭好仁上疏。賜批。
정조 10년 · 목
疏略曰。顧今大小臣民。痛心刻骨者。卽議藥之諸醫也。噫嘻。疹患自是輪症。治法固有當劑。醫官輩妄恃庸愚之已見。不思衆議之博採。久停常進之乳道。以致榮衛之日損。及夫撤直之後。全昧調護之方。馴致越添之境。逮至廚院再移之後。雜用補瀉之劑。前後治法。節節乖舛。竟致罔極之變。今日臣民。直欲手磔醫官之肉。而不可得也。至於直宿提調。未及聞知。所進湯劑。不出朝紙。此尤所未有之變怪也。論其負犯。萬戮猶輕。臣謂侍藥廳待令諸醫官。倂令嚴鞫得情。快正典刑。噫嘻。今日之變。夢寐不到。咎無所歸。而惟是夏賊罔測不道之凶言。千剮萬剔。不足少洩輿憤。而其支屬之至今假息者。忍使國人共戴一天也。伏願亟允臺請。尹得孚爲夏賊黨與。律名雖曰嚴鞫。家食尙自晏如。則臣急於得請。改以安置。爲先二字。且開繼發之路也。煥九煥億。罪同律異。此臣所以倂請荐棘而蒙允者。餘外醜類同惡。旣異元犯。追律亦難違式。臣之迷執。煞有商量。而人之聲罪。至請施以刊削。臣方受而謝之。寧或强爲自卞。而允從之擧條不下。王府姑未擧行。雖緣悲撓未遑。臣不能無憾於轉圜之量也。伏乞亟削臣職。以謝公議。批以。醫官事。何如是煩陳。徒傷予心。情勢似然。本職許遞。
정조 10년 · 강
戶曹判書趙時俊上疏。賜批。
정조 10년 · 목
疏略曰。臣賦性疏率。受恩隆厚。圖報一念。惟是有懷無隱。向當相地未定之時。適憑傳聞之說。略陳詳愼之義。而及夫往審也。所見異於所聞。與偕進諸臣。有所酬酢。仍以目擊形止。據實歸奏。前後事狀。聖鑑之所俯燭也。得聞日前筵中。一重臣以此罪臣。極其嚴峻。筵席語秘。雖未得詳。臣心驚怵。當復如何。噫。自古名碩。論山陵事。以疏以奏。各陳意見者。固非一二。況臣所達。初非獨信已見。不過擧奏所聞。欲於莫重莫大之地。務盡必誠必愼之道。而遂至屢審。終歸萬全。則彼重臣。忽以危懍之言。容易加人者。誠是意慮之所不到也。臣於是竊有惕然知懼者。冥升之極。人鬼交猜。福過之災。朝夕必至。今因目下一事。追古人知止之戒。爲一身自靖之道。避遠駴機。全保性命。則重臣所以餉臣者。顧不厚耶。伏乞遞臣職名。刋臣朝籍。以卒生成之澤。批以。都是微事。豈必拶引。卿其勿辭行公。仍敎曰。戶判批下都監。事務不宜蹔曠。牌招申飭行公。
정조 10년 · 강
吏曹判書李命植上疏。賜批。
정조 10년 · 목
疏略曰。臣於今月初四日政。因成均館啓目後薦狀。以白處玄付學諭矣。追檢文書。則處玄罪負至重。被謫蒙宥。尙在未給牒中。雖微眚薄過。名在罪籍。則不可付職。況如處玄者乎。臣之昏謬。於是益著。爲日雖久。不可掩置。伏乞重勘臣罪。仍令處玄單付勿施。批以。罪在本館。於卿何有。卿其勿辭。入來開政。
정조 10년 · 강
知中樞具善復上疏。賜批。
정조 10년 · 목
疏略曰。臣之一籲。非爲對卞也。一遞。非欲存廉愧也。蓋有切迫之情。噫。臣盤礴愈久。愆殃愈積。轉喉則千罪俱發。捩手則衆鏑交加。從前經歷。罔非危境。而至於今日。無復餘地。臣方席稿。斧鉞。是俟。一線生路。惟有卽日鞶禠。伏乞特許鐫免。批以。人言付之倘來。重任決無輕遞。卿其勿辭行公。
정조 10년 · 강
司直尹蓍東上疏。賜例批。
정조 10년 · 목
疏略曰。宗伯掌邦禮之官。蔑學如臣。時値哀遑。逃遁不得。文書啓稟。出納旁午。觸事憒憒。無往非罪。惠慶宮服制。乃有做錯之擧。覺悟後時。煩稟失宜。以致公除差過。堂箚論罷。可謂末勘。本職之辜負。旣如此矣。至若梓室之不能審愼。大僚之胥命。至於屢次。例兼董飭。臣亦其一。何敢諉以不預。便同無故。以益其無憚之誅哉。都監事緊。張皇趨承。而因仍蹲冒。斷無是理。伏乞亟遞臣都監堂上之任。仍賜重勘。
정조 10년 · 강
贊善金履安上疏。賜批。
정조 10년 · 목
疏略曰。臣民無祿。王世子邸下。遽爾薨逝。嗚呼。皇天。曷其忍此。伏念臣備數宮官。徒以匹夫之守。不得一趨銅龍。而若其分義之重。固有自別。纔承勿藥之慶。遽纏靡逮之哀。驚呼隕絕。痛百常情。追思旣往。無事非罪。然猶不敢唐突闕下。與諸大夫國人。同其哀號。甚矣。臣之拘於小節。而不思自盡於變故之際也。雖其自來踪地。或不容不然。而緣臣卑微。剌擧無聞。伏乞重行勘處。批以。今日之慟。尙忍言哉。況爾職在宮銜。悲霣之情。想倍具僚矣。雖在悲擾之中。每切虛佇之誠。奔慰之列。宜有一番參哭。先儒亦有行之者。爾須幡然登道。用副予意。
정조 10년 · 목
政院。以命善自江郊轉向長湍啓。敎以。卿何忍爲此尋鄕之擧。卿雖處江墅。想云不堪京闕之變。卿今捨予長往。悵惘之極。繼切慨咄。合啓之有例無例。姑捨是。議藥之無不躬檢。已知症情之莫可容手。請診而不許。請直而又不許。一則天也。二則天也。合啓之停。似在不日。以卿處地。何至遜荒至此耶。急於挽行。未暇多誥。卿須諒予悲疚之情。勿復鬧我。當日還住城外。待出場。卽爲入城事。遣史官傳諭。○戶曹以徐命善方在合啓中。不敢冒受常祿啓。敎以。令倉官更爲轉送。○因奉朝賀金致仁看病書啓。敎以。聞症勢向減云。甚幸。晚後動靜。詳探書啓。如用蔘料。加數齎去。
정조 10년 · 강
命濟州應資老人。今日政下批。
정조 10년 · 강
有政。吏曹判書李命植。參議李集斗進。
정조 10년 · 목
以趙時偉爲吏曹參判。李性源爲知敦寧。孟至大爲掌令。孟至大朴行淳陞品。李基恒爲持平。○濟州牧。朝官老職前萬戶李廷茂。老職通政前萬戶金胤冑。朝官妻前直講梁德厦妻邊氏。士庶老職正憲寺奴高義還等十六人。大靜縣。 庶人老職嘉善寺奴朴泰茂等三人。 旌義縣。庶人老職嘉義。業武夫時允等二人。竝加資下批。婦女封爵。
정조 10년 · 강
頒示嶺湖疹疫方于兩醫司。
정조 10년 · 목
因慶尙監司鄭昌順。漆谷上枝面深川里居幼學朴尙敦。製出疹疫方。謄上備局狀啓。及忠淸監司金光默。鎭川士人南紀復。自竹山來寓本縣梨谷面長楊村。來呈疹疫方。謄上備局狀啓。敎曰。向來給藥求醫之擧。豈直廣惠。意在壽民。觀此嶺伯錦伯狀本。有疹疫方文來呈者。上送廟堂云。不可以悲疚之時。或忽權輿之歎。卽令廟堂。原方分送兩醫司。仍令醫司。試用當否。論理啓聞。因此而有提飭者。近或有無實之慮。日前發牌郞官。使之着意擧行。而伊後錄啓。未免疏略。豈因漸就乾淨而然乎。抑或自致怠忽而然乎。自創行之日。五日一遣宣傳官。考察勤慢。至今未嘗或闕。然而該司奉行。不無勤怠之別。殊非前此申飭之本意。更須惕念對揚之意。令醫司知悉。
정조 10년 · 강
飭諸道渰死人及被燒民家。各別顧助。
정조 10년 · 목
因慶尙監司鄭昌順。大丘府民家失火三十六戶。寡女一名燒死狀啓。敎以。燒死人。生前如有身役。特爲蕩減。被燒民戶。各別顧助。斯速結構奠接事。令廟堂行會。又因知禮縣民家二十一戶失火狀啓。敎以。各別顧助事。回諭。又因全羅監司李在學。靈巖郡渰死人四名。海南縣渰死人二十五名。龍潭縣民家燒火十九戶。鎭安縣民家燒火十五戶狀啓。敎以。海南渰死民人。至於二十五名之多。聞甚矜慘。生前身米布。特爲蕩減。茂朱鎭安被燒民戶。亦至此多。自營邑各別顧助。俾無方農失所之弊事。令廟堂行會。又因平安監司趙㻐。三和府渰死人五名狀啓。敎以。渰死人生前身布。特爲蕩減事。令廟堂行會。
정조 10년 · 강
飭嶺湖兩道雨澤狀啓。
정조 10년 · 목
因慶尙監司鄭昌順雨澤狀啓。敎以。初八十一之雨。俱未均霑云。秧節已屆。惜乾至此。言念民事。豈勝渴悶。二十日雨澤。本道則所得多寡何居。禱雨之擧。亦或始設耶。宵旰一念。豈以悲擾而或忽。伊後列邑得雨形止。詳細探問。待其報來。隨卽狀聞事。令廟堂措辭行會。湖南狀辭。不如嶺啓之端的該詳。近來得雨多寡。農事形止。卽爲狀聞事。一體行會。
정조 10년 · 강
特推黃海監司嚴思晚。
정조 10년 · 목
政院啓言。黃海監司嚴思晚。城樓軍哭修補請賞狀本。城址之體壘女墻。軍物之緞品方色。初不區別列錄。其餘物件所載。俱欠該詳。奏御文字。何等至重。論賞事體。尤宜審愼。而如是疏忽。請從重推考。原狀啓還下送。從之。
정조 10년 · 강
以鶴林君焴。安昌君燝。雲峯君杺。爲魂宮入番宗室。
정조 10년 · 목
宗簿寺啓言。魂宮入番宗室四員。當爲備三望以入。而無故宗室乏少。以二望擬八。
정조 10년 · 목
忠勳府啓言。發靷時。鉻旌翣扇各差備。當以忠義衛定送。而入番忠義衛付祿遞兒。只十八窠。勢難推移。依戊申年例。副司勇十四遞兒。請加出付祿。從之。
정조 10년 · 강
命戶曹判書趙時俊。看檢魂宮修改之役。
정조 10년 · 목
戶曹以慶熙宮爲善堂修補處。來六月初二日始役啓。敎曰。興化門建明門崇政門資政殿。階簷頹圯處。同日修改。俾無曠日遲滯之弊。因魂宮都監草記。堂上一員往來看審事。雖已允下。更思卿旣兼禮葬堂上。魂宮役事及門殿修葺。通同看檢。畢役後來奏。
정조 10년 · 목
卯時十四度加漆。酉時十五度加漆。
정조 10년 · 강
飭訓將具善復行公。
정조 10년 · 목
政院啓言。都監中軍有闕之代。過限不爲差出。當該大將具善復。依定式請推考。敎以。此時此等酬應。豈可爲之。前中軍仍任。身爲元戎之臣。以今之時。膠守先天處義。其可曰有分義乎。更以處義二字煩浼。則其罪當何居。今日內。使之行公。未及入啓公事。皆令擧行。若復遲滯。該房承旨先置重典。以存頹綱。以此嚴飭該營。
정조 10년 · 목
爲承候請對。敎以。不必入診。卿等退去。再請承候。敎以。問于入侍承旨。則可以知之。不必入侍。
정조 10년 · 목
以李謙彬爲大司諫。宋煥德崔守忱爲正言。黃昇源爲兵曹參判。○吏曹啓言。 元陵參奉徐潞修呈狀內。除拜時。與都承旨李敬養。有翁壻應避之嫌云。請依例改差。從之。
정조 10년 · 강
以李亨元趙衍德爲承旨。前望也。
정조 10년 · 강
經筵官閔彝顯上疏。賜批。
정조 10년 · 목
疏略曰。伏惟聖上。以止慈之情。遭無涯之慽。以殿下平日聖學高明。燭理精微。宜不至任情過哀。致愆榮衛。而至慟深悲。隨事觸境。有難排遣。於此而若不着意用工。深思裁抑之方。則安保其終無受損之慮哉。伏願念 宗社付畀之重。體 殿宮憂念之懷。勉抑至情。益務攝養。臣猥叨冑筵之銜。雖其揆分不稱。進身末由。而區區之忱。實倍他人。乃今哀慶互敓。禍故罔極。而又不敢進詣都下。奔哭散班。分義都廢。俯仰摧咽。伏乞勘臣前後罪負。批以。邦運之不幸。職由子德涼。今覽爾章。益增悲酸。職帶宮銜者。宜有一番奔慰之擧。斯禮也。先儒之審於出處者。亦未嘗或廢。爾其俟間登程。庸副虛佇之望。
정조 10년 · 강
墓所都監。進米布別單。
정조 10년 · 목
該都監啓言。內下天銀五百兩。從時直換錢。取用於賑恤廳。米布分定元數中。分排計減。別單書入。○別單。賑恤廳米一千二百七十石。訓鍊都監正木十同。禁衛營米五百七十石。正木十同。御營廳米五百七十石。正木十同。守禦廳米二百石內。木二十五疋代減十石。總戎廳米二百石內。木二十五疋代減十石。平安監營正木十五同內。減一同。兵營正木十同內。減一同。忠淸監營正木三同內。減一同。黃海監營正木八同內。減一同。兵營正木六同內。減一同。全羅監營正木八同內。減一同。兵營正木六同內。減一同。左水營正木二同內。減一同。右水營正木二同內。減一同。慶尙監營正木十三同內。減一同。左兵營正木四同內。減一同。右兵營正木五同內。減一同。左水營正木二同內。減一同。統營正木十一同內。減一同。已上米二千八百十石內。減二十石。正木一百二十五同內。減十四同。又啓言。墓所始役之後。堂郞監造官及諸員役供饋等節。依壬申年例。皆令宣惠廳戶曹磨鍊題給事。請分付。從之。又啓言。都監始役後。禁軍中勤幹解事者十二人。令該曹依例定送。以爲分領役軍。及時董役之地。敎以。自本都監禁軍十二人抄擇使用。又以本都監提調徐有寧減下代。徐浩修差下啓。敎以。董役宜付熟手。知事具善復堂上差下。壬申年亦有將臣兼帶者。使之仍佩往來。政院啓言。訓鍊大將具善復。以墓所都監堂上出去。將兵之任。不可一刻無總察人。何以爲之。敎以。都提調總察。又以都提調徐命善。方在長湍啓。敎以。無異城內。自可管檢。至於發巡一事在再明。都提調足可上來。況聞靜攝之奇。必當上來。此意卽令該營從事官。往傳都提擧。○敎曰。都監堂上趙時俊牌招。申飭行公。牌去來。勿爲呼望。
정조 10년 · 강
削執義李延伋。獻納申耆。副校理尹羽烈職。
정조 10년 · 목
敎曰。讀去夜之批。聽今日之敎。則設令事有闕關於沐浴者。猶且俯抑輿情。仰慰疚懷。況藥院事。卽無於古無於例之擧。其停其連。有甚持疑。且諸臺經宿闕中。靜攝時難於酬應。亦必聞知。然而待朝謄傳。認若樂聞之說。究厥意旨。誠所莫曉。此無他。以遽停。恐有倘來之人言故耳。今日三司之臣。若有仁人之心。寧或顧瞻乃爾。大抵使予日聞其不欲聞之說。徒增疚怛之懷。欲望其無疾病。豈理也哉。聞下政院之敎。宜卽泥首俟勘。而又以避嫌等說。敢生依違之計。由前由後。萬萬無狀。詣臺三司。先施削版之典。
정조 10년 · 강
三司合啓徐命善事。府院新啓李文源李敬養等事。竝停啓。
정조 10년 · 강
飭禁中官不緊手本。
정조 10년 · 목
因薛里內官高春熙。守侍墓官房雨傘軍士各一名。炊飯軍士二名。奠禮文書直二名等。依例上下事手本。敎曰。有何豪强。不緊名色。無數手本。渠輩亦人也。今番寧忍事事考例爲之。此莫非內奠吏外奠禮所爲。前有隨現刑配之飭敎。則尤焉敢乃爾。大抵都薛里中官梁大宜所爲。奸邪特甚。今番觀渠所爲。反作賣弄之端。尤極絕痛。此手本勿施。此後不緊名色。無得手本。
정조 10년 · 목
箚略曰。日月易徂。公除奄過。聖上止慈之情。觸事哀痛。尤當如何。勉抑至情。無傷天和。益軫保嗇之方。千萬至祝。臣猥叨宮官班之首。區區自效。惟在終事之致愼。而矇不檢飭。乃於莫重之地。至有疵纇。職居總察。罪實爲首。公議迭發。聲討至嚴。論勘只歸於該堂。律名不及於都提。歸身司敗。荐承勿胥之敎。席稿私次。尙戴未勘之罪。伏乞重勘臣罪。以存國體。批以。寬譬理遣。無異平日。此蓋上有 殿宮。不敢貽慽故也。所陳保嗇之請。敢不加之意也。辭事。過矣過矣。卿須安心勿辭。卽起視事。
정조 10년 · 목
爲承候來待。而方在臥內。引接有妨故也。
정조 10년 · 강
命法聖漕軍赴役者。除當年身役。
정조 10년 · 목
敎曰。法聖漕軍等。自願赴役云。果未退送。則渠輩之科外效勞。豈可無記念之擧。初欲除役或給米。渠輩皆不願云。然當暑赴役。宜有酬勞。令惠廳行會本道。赴役人等。當年身役。特爲除減。仍以此意。令都監曉諭漕軍等處。到泊船隻。尙未入庫云。皆令明日內輸入後。卽爲下送事。一體分付戶惠廳。
정조 10년 · 목
以尹坊爲大司憲。洪宗藎爲執義。李太亨爲掌令。韓商新爲持平。洪樂淵爲獻納。李東稷李顯靖爲校理。李晴爲副校理。姜忱爲修撰。姜彝正爲副修撰。金守鎭爲戶曹參議。李泰永爲兵曹參議。金龍淳爲 元陵參奉。
정조 10년 · 목
敎曰。烈陽杲杲之時。忽以同雲書入。今日果有釀雨之雲氣乎。不辨陰晴。誠異矣。當該堂上推考。此軍號勿施。更爲書入。
정조 10년 · 강
命前經歷成堣拿處。
정조 10년 · 목
忠淸監司金光默狀啓。大興居成堣。冒禁勒葬。其罪狀。請令攸司稟處。敎以。狀請論罪。可謂得體。令該府拿來。照法嚴處。
정조 10년 · 강
命淸道郡舊符。上送燒火。
정조 10년 · 목
兵曹啓言。觀此慶尙左兵使姜五成狀啓。則交龜時。 淸道郡兵符左符一隻外。又有舊兵符左一隻。與前兵使眼同開拆。則舊符比新符差少。而色渝磨洗。似有新舊之別。傳授册子中。只有乾隆十八九年甲戌以下置簿記。而元無他可考之蹟。一郡二符竝存。誠非法意。一番歸正。斷不可已。發關査問於該郡。則郡守所佩一隻外。亦無可據之蹟云。當其合符之時。兩符之因循置之。恐非重師律之道。待朝家處分。該郡守鄭昌期。使之馳進本營。所佩兵符較視後。不合一符上送爲宜。請令該曹稟處云矣。一邑兩符。事係駭異。前後兵使傳授之際。所當趁卽狀聞。而一味掩置。誠極寒心。甲戌以後兵使。事當一倂拿勘。而姑爲參酌。竝從重推考。自監兵營。該郡守使之馳進營下。合驗於兩營左隻後。舊符卽令上送。以爲燒火之地。從之。
정조 10년 · 강
頒嶺醫疹方於諸道。
정조 10년 · 강
飭禮葬都監堂上趙時俊行公。
정조 10년 · 목
政院。以禮葬都監堂上趙時俊懸牌經宿啓。敎以。昨日飭敎何如。此時又如是無難瀆撓。分義可謂掃地。更加嚴飭。進去董役。
정조 10년 · 강
罷掌令魚錫齡職。
정조 10년 · 목
敎曰。昨因處置事。憲臺詣臺之後。門鑰已下。而下標信承批後。使之出送矣。中官聽瑩。 司謁誤傳。詣臺之臺臣。不待承批。直爲出去。事未前聞。大關後弊。當該臺臣。罷職賜批。旣在職名未遞之前。牌招承批後捧傳旨。當該司謁。令攸司各別嚴治。
정조 10년 · 강
遞吏曹參判李秉模。兵曹參判李崇祜。
정조 10년 · 목
秉模有應避之嫌。崇祜聞有實故也。
정조 10년 · 강
兵曹判書鄭昌聖上疏賜批。
정조 10년 · 목
疏略曰。臺評甚緊。雖不直勘。而殆若之斥。疏忽之目。聲罪大矣。臣奉命査問該營。而臺臣乃曰査實。添一實字。誠非意慮。且以主將之失。盤問營校。自明之語。理所必至。旣非目覩。勢將隨供直書。恭俟處分而已。一言半辭。非出己意。則所謂殆若不殆若。何與於臣哉。第緣臣行已無素。忽遭情外之嘖言。伏乞亟降盛罰。批以。誠如疏辭。臺臣之添一實字。可謂所失在彼。卿其勿辭。入來開政。昌聖再牌不進。敎以。如是引義。決知過矣。更爲牌招。申飭開政。昌聖三牌不進。敎以。毋論人言之有心無心。宜付官師之科。豈可如是違召。從重推考。更爲牌招。違牌勿爲呼望。
정조 10년 · 강
同義禁申益彬疏陳病勢。乞賜享官變通。賜批。
정조 10년 · 목
批以。 獻官付標。本職許令遞改。
정조 10년 · 강
命咸鏡道應資老人。今日政下批。
정조 10년 · 목
因咸鏡監司鄭民始應資老人啓本。敎曰。加資今日政下批。其中安邊正憲黃斗命。洪原資憲李承善等二人。年百三。鏡城嘉善崔天達。鍾城嘉善南光達等五人。年百依他道例。別給米肉事回諭。
정조 10년 · 강
遞兩司被論人及未肅拜三司。
정조 10년 · 강
飭奉常判官。毋得數遷。
정조 10년 · 목
敎曰。淸齋不遠。未肅拜奉常判官改差。今日政。以在京無故人擇差。本寺 祭享衙門。關係至重。本窠之陞作久任窠。使之各別擇差。近來數遞莫甚。不擇亦莫甚。當該公事提調。越俸一等。近來移擬銓官。當施譴罷之典。而今姑參酌。自政院捧現告。竝從重推考。此後遷轉時。依軍色例懸注事。定式施行。
정조 10년 · 목
以李性吾爲掌令。韓光植爲持平。沈銖爲正言。李亨逵爲兵曹參判。鄭好仁爲大司憲。○咸鏡道安邊府。同知資憲金海尙。嘉善安處三。前僉知嘉善金有泰。老職正憲黃斗命。士庶幼學朴元九等六人。文川郡。士庶閑良秋贊先。高原郡。士庶幼學趙爾普。永興府。僉知金昌三。士庶閑良朴順方。定平縣。同知燕弼雄。咸興府。同知嘉善李春郁。僉知李泰英。士庶閑良金珍寶等五人。長津鎭。士庶業武金興悌。洪原縣。士庶幼學李遐齡等二人。北靑府。同知資憲趙一泰。嘉善趙應泰。老職資憲李承善等二人。士庶閑良高漢岌等二人。甲山府。同知嘉善辛弼泰。士庶幼學沈光輝等二人。端川府。同知嘉善崔光洽朴太相。士庶出身李泰賢等四人。吉州牧。朝官前僉使金夏重。同知嘉善金進弄。老職嘉善金光珍。士庶閑良吳後孫等三人。明川府。同知資憲金九昌崔九崎。嘉義玄道俊。嘉善高贊白。僉知折衝李宗彬金時章董道正。老職嘉善金汝俊。士庶司果孫萬榮等四人。鏡城府。朝官前權管李祥彪。同知尹鵬遊。老職嘉義姜禮文等二人。士庶司果金致精等十一人。富寧府。朝官前萬戶折衝姜齊世。士庶武學金俊昌。茂山府。朝官前萬戶折衝康復圭。前僉使金儀淑。前權管白贊龜南景弼。同知嘉善韓萬忠韓萬先金振必。士庶閑良朴廷億等六人。會寧府。士庶幼學文杞泰。鍾城府。朝官前僉使嘉善金麗彩。士庶出身姜必鼎等二人。穩城府。老職嘉善南光達。士庶幼學金時鳴等三人。慶源府。僉知嘉義蔡紅珍。士庶幼學蔡應昌等二人。竝老職加資下批。○敎曰。新除兵曹參判。病未行公云。許遞。令該曹口傳擇差。近來兵曹堂上。全不擇擬。所擬者非實故則實病。烏在其重宿衛嚴閽禁之意。參政政官從重推考。○以趙時偉爲兵曹參判。口傳也。李勉兢爲校理。成種仁爲副校理。洪聖淵爲修撰。金方行爲副修撰。趙弘鎭爲司諫。申耆爲獻納。李益運爲正言。李師濂爲掌令。前望也。
정조 10년 · 강
命校理李鼎運準職調用。
정조 10년 · 목
因端午帖科次試券。敎曰。最著工程。兼是積薪。居首賞典。以準職捧傳旨。
정조 10년 · 강
憲府新啓不允。洪聖淵推考事停啓。
정조 10년 · 목
持平韓光植啓言。臺啓何等嚴重。而中官從中掩置。未卽承批。請當該中官崔鳳佐。亟施削職之典。批以。不允。 訓將騎郞事之尙不停啓。太涉支離。況兵判之又以此引義。本兵元戎。俱有瘝曠之歎。所係非細。速停勿煩。末端事。罪在誤傳。掩置則非也。如渠內寺。何足勘以此律。誤傳之罪。不可不嚴處。當該中官。令內寺府刊名。
정조 10년 · 강
慶尙監司鄭昌順。以宜寧朴氏孝行査啓。
정조 10년 · 목
昌順啓言。宜寧表震章妻朴氏孝行。旣在四十年前。有難摭實。而上言人田鶴擧。卽數年前身死之人。該曹關辭。雖以親呈的實措語。而事極怪駭。朴氏子伯益。捉來査問。則本邑李萬馨。募得李春植言云。推問春植則以爲。前後邑狀。田鶴擧多爲狀頭。故不知存沒。因以書呈云。朴氏孝行眞的與否。姑捨勿論。表伯益雖云爲母圖得。洞里無賴敎囑上言之罪。不可不嚴繩。李萬馨李春植等之聽人指嗾。替呈上言。而借名於身故之鶴擧。潛蹤於戶口之現納。僥倖成事。期受厚賂。嚴刑定配。在法當然。自臣營科律定罪。緣由馳啓。
정조 10년 · 강
遣承旨詣 宗廟　景慕宮奉審。
정조 10년 · 강
召見時原任大臣閣臣于誠正閣。
정조 10년 · 목
爲承候來待也。○領議政鄭存謙啓言。齎咨官發行。不容遲緩。而沈樂洙方在坐罷中。合有變通之道矣。敎以。敍用。存謙曰。職銜則以禮曹正郞。單付入送爲宜。從之。又啓言。刑曹判書金履素。方帶內局提調。詞訟劇地。職務相妨。本職今姑許遞爲宜。從之。藥房都提調洪樂性啓言。藥房入診。雖値諸大臣同入之時。藥房別爲一班。居先入侍。而至於承候入侍。例從大臣座次。今日承候。承旨誤引診筵前例。致令班次失序。臣之昏謬。不勝惶恐。而當該承旨請推考。從之。
정조 10년 · 목
備邊司啓言。因咸鏡監司鄭民始狀啓。有草記回啓之命矣。取見其狀本。則校擧鍾城府使李鎭復。穩城府使沈趾賢牒報以爲。鍾城則差需元穀所餘。只是五十九石零。而來頭雙市。需用無路。南差需炭草錢。每年貿木入北。卽是定例所載。間因北差需穀木之有裕。丁酉狀請。姑爲儲留本營矣。該府穀物。如是耗縮。則應例入送木十年條。合四十一同中。三十五同價。先爲貿木入送。作穀會錄。出耗取用。穩城則當初穀多。盡分反爲民弊。故丁酉以後。更爲二留一分。見今轉縮。已犯元穀。此則就其留庫。依前盡分。就耗以用。則較入量出。庶可相當。竝請稟處矣。今此兩邑。俱是交市之處。而差需穀之罄竭至此。及今區劃。在所不已。旣非創規。別無煩撓。請竝依狀請施行。從之。又啓言。頃因工曹正郞閔光德。五衛將韓命祥所懷。魚面鎭五條民瘼。令道臣往復帥臣狀聞矣。觀此咸鏡監司鄭民始狀啓。則枚擧南兵使李漢豊所報以爲。該鎭輪番事。數少士卒偏苦之狀。勢所必然。而傍近諸鎭。俱無推移之路。帥臣雖有寺奴劃給之論。而各鎭擧皆殘弊。如欲一一劃給。則有限寺奴。實是難繼之道。今姑置之。鹿茸疊徵事。帥臣雖以罷結役。依江界戶蔘例。邑戶應役於本邑。鎭戶應役於本鎭爲言。而不用結役。一從家戶。則無田土之類。混入徵斂之中。亦非任土作貢之本意。依前以結役擧行。鎭民則旣有鎭役。毋得擧論於邑役。則疊徵之弊自祛。麝香收捧山稅事。雖是詳定所載。而邑民所捉。自邑收稅。鎭民所捉。自鎭收稅。邑鎭各有自當之數。則收稅鎭民之規。自今永罷。 大祭時所封猪口及大同布事。以蔘代捧。俱是中問謬例。各別痛禁事。請令稟處矣。其所條列。極爲詳密。竝依請施行。而令道臣別立科條成節目。分送邑鎭。曉然知不敢冒犯。一件則上送本司事。請竝分付。從之。又啓言。頃因繕工副正曺允亨所懷。有下本道狀聞之命矣。觀此慶尙監司鄭昌順狀啓以爲。禿用山城。在六邑之交。爲腰衝之地。別無矯救之端。仍舊施行。實合事宜云矣。依道臣論啓仍置。若其公廨城堞。殘鎭事力。雖難獨辦。地方官旣兼主鎭。另飭修補。無致疏虞之意。分付爲宜。從之。
정조 10년 · 강
臨殯官。召見都監堂郞。
정조 10년 · 목
卯時梓官加漆十六度。酉時十七度。○禮曹啓言。取考喪禮補編及戊申謄錄。則以五虞載錄。請依此擧行。從之。又啓言。 宗廟　永寧殿秋享大祭。在於發靷前。親祭及親傳香。不敢循例取稟。又啓言。戊申謄錄。魂宮墓所四時俗節朔望及虞祭卒哭祭官執事。令吏曹差出矣。今亦依此擧行爲宜。從之。
정조 10년 · 강
命丁字閣開基定礎改擇日。靷路形便看審以聞。
정조 10년 · 목
再昨敎曰。觀此禮曹別單。丁字閣齋室開基。以來初二日爲之。定礎上樑。在二十五六七八日。其間太遠。修粧之役。反有窘速之慮云。旬間定礎。念間上樑似好。禮曹擇日單子勿施。自本都監參量形便。詳問匠手。招致日官。分排涓吉後。推擇日子。後錄狀聞事。分付墓所進去堂上處。又觀兵曹節目。道路磨鍊。太不成樣。近以除民弊事。飭敎何如。而公田民畓之割入。善是夥然。已極駭然。道路橋梁。以二十三尺五寸。只憑前例磨鍊者。尤甚無據。靷路。自懿昭墓洞口。由本墓南大路作路事。亦有筵敎。則渠輩之不問於本都監。只謄該曹謄錄書呈。所爲節節駭然。若不趁卽釐正。事知等當嚴棍懲治。更令明日發送。與本都監堂上。看審形便後。割入田畓。一一區別。公田則給代。民田則厚買。如又有民家之毀撤者。亦爲給價。竝自都監詳細狀聞。道路等事。京兆長不可不親審擧行。明日出往。與本都監堂上眼同看審後。形止使之聯名狀聞。墓所都監狀啓。丁字閣齋室開基。詳問匠手。招致日官。推擇日子。有後錄狀間之命矣。臣等招致木手石手。詳問其役事之遲速。日子之遠近。則所告內。若自六月初旬至念間。則可以及期擧行。更問相地官。則丁字閣坐向。一從開金坐向。未開金井之前。先建丁字閣。有相礙云。何以爲之。至於齋室。則旣無拘礙。營建日子。開錄馳啓。齋室開基。六月初二日辰時。先始北方。定礎同月十三日卯巳時。先定北方。立柱同月十八日辰時。先立北方。上樑同日未時。敎以。齋室擇日。依此爲之。丁字閣擇日。依前別單爲之。元別單旣以休紙還下。更自都監後錄狀啓。以爲憑考之地事回諭。又狀啓。依下敎營建丁字閣擇日。後錄馳啓。丁字閣開基六月初二日辰時。先始北方。定礎六月二十五日卯時。先定北方。立柱上樑六月二十七日卯時。先立北柱。又啓言。墓所圖形。才已書入。而火巢遠近。趁卽定界。然後補土處可以修築。田畓則打量。家舍則毀撤。禮曹堂上及京兆堂上。今日出來。眼同地方官。看審定界。田畓家舍折價。請自戶曹依例上下。敎以。禮曹堂上出去。易致遲滯。先與京兆長及都監堂上眼同定界。禮堂使之追到看審。價本卽令該曹。不計多寡。優優折給。擧行形止。折價數爻。仍卽狀聞。自京都監草記。每患遲滯。無論都提調與提調。在役所堂上。直爲狀啓。此是咫尺之地。騎撥如有弊。立步撥。此批答。謄給訓校。使卽走馬往傳。又狀啓。臣等依傳敎靷路形便。一準崇禮門內虹霓廣。尺量前路。則自崇禮門。至 懿昭墓洞口。別無狹隘處。熖焇硝橋近處閭家行廊四間。阿峴閭家行廊六間。不得不撤毀。自 懿昭墓洞口。修治新路。則割入民田二斗落。公田十三斗落。新倉峴及萬里倉前新路之入於民田。爲十二斗落。公田五斗落。閭家毀撤者。不過草屋七間。緣由馳啓。敎以。不得不割入公私田土。依初下敎給代。或優給厚價。俾無一民之稱冤。來頭輦路。不必如是廣闊。更又區別尺量。判尹還朝時。成出笏記。登對以奏事回諭。家舍折價後。明日內給價。令該曹形止數爻草記之意知委事。一體回諭。又狀啓。臣等依傳敎火巢定界處。同爲周審。則自主山下。西至萬里倉墻外。爲數千步。東至四契峴上麓。亦爲數千餘步。故一從山脈定界。局內田土。有馬位田。禮賓寺冰庫田。民人田。今方一一尺量。草瓦家間數。修成册。移送戶曹。俾爲折價之地。緣由馳啓。敎以。步數旣遇數千步則太近闊大。一從山脈。必多掣礙。又或有民家人冢之入於垓內者。與向日不定山地於豆浦。修築部內古冢之本意。亦有異焉。卿等更加商確。從便定界。若其不得不占入處。則民家幾許。人冢幾許。從實數後錄馳啓事。卽爲回諭。今已夜深。待城門開成送。又狀啓。臣等昨以火巢事馳啓矣。更爲看審。方便改定。其中古冢入於垓內者。爲三百六十之多。而封標處左右數百步。極甚精潔。誠爲萬幸。田邊之散在古冢。不甚礙眼。若定內外火巢。則三百餘冢。亦多有出於內火巢之外者。外火巢不得不長養樹木。自以禁犯葬。至於人家。內火巢外。元無一戶。緣由馳啓。○戶曹啓言。因墓所都監狀啓。家舍給價事命下矣。發遣本曹郞廳。一一摘奸。則瓦家五戶。合爲一百二十八間半。草家三十戶。合爲一百八十三間。而給價之規不一。故從最優例。瓦家上等間架。每間銀八兩。中等銀六兩。下等銀五兩。草家每間錢四兩。下等間架每間錢三兩。都合瓦家價銀八百三十一兩。依式折錢一千六百六十二兩。草家價錢五百九十六兩。合錢二千二百五十八兩。招致各其家主。官遲分給。
정조 10년 · 목
以尹翊東爲副校理。安策爲修撰。尹蓍東爲刑曹判書。
정조 10년 · 강
大司諫李謙彬上疏。賜批。
정조 10년 · 목
疏略曰。伏以人生修短。雖係天命。輪行疹疫。多關醫方。乃於莫重之地。試以不當之劑。竟遭意外之變。諸醫之罪。固合萬戮。三司之論。寔出齊憤。而歷日靳持。多費辭敎。有若曲護者然。固知聖學卓絕。達天順命。不欲委罪於渠輩。而其於邦憲之難容。何哉。伏願亟施王法。臣於日昨。三司諸臣。竊有慨然者。雖未知伊時辭敎之如何。而至於相率待罪之境。擧措駭異。觀聽瞠惑。豸冠象笏。始也威儀之足觀。脫帽席稿。終焉態狀之可憐。此自有臺閣以來。所未有之事。臣謂伊日三司。一竝改正。斷不可已也。噫。似此臺閣。雖不足責。而殿下所以待之者。又何其輕篾如是耶。夫悲冤痛迫。無所歸咎。則論及提擧。旣是臣分之當然。及承聖批。開示勤懇。則數啓之後。仍爲停撤。不害爲公議之少伸。伊日諸臣。一向相持。誠有罪焉。則罷之可也。削之可也。而殿下過加威怒。以至顚倒狼狽。墮壞臺風而後已。豈意聖明之世。有此過中之擧耶。伏願亟加反省。使臺風復張。臣於喉院事。有不容不言者。設於其時。有辭敎之過當者。固宜繳還之不暇。而乃於臺臣逬出之際。使之待罪於延英門外。有若指揮者然。臣謂當該承旨。施以譴罷之典。臣文質無當。所叨之職。終難冒膺。伏乞亟遞臣職。批以。人生修短係天命。不欲委罪於饑蝨之輩。此也。三司事。須看乙巳以後合啓時。堂后日記改正云云。反涉無稽。不允附陳事。毋論的傳與爽聞。含嘿之時。爾能開口匡救。予用嘉之。承宣事。果有指揮。固可駭。聽其指揮。亦可駭。譴罷亦云太輕。承旨三司處。令政院査問後。當處分。爾其勿辭察職。
정조 10년 · 강
承旨沈豊之金思穆李亨元李祖承徐龍輔聯疏徑出。賜例批。
정조 10년 · 목
疏略曰。伏見大司諫李謙彬上疏。以再昨日事。有譴罷之斥。噫。再昨事。何忍更提。慽我聖心。而伊日伏承惻怛之敎。衷情悲隕。果有言及於臺臣者。臺臣之相率俟罪。乃是自家之義分。何容臣等之指揮。況其時聖敎。未當及於臺臣自處之道。則臣等何所據而指揮。藉使有所云云。其皆一聽於臣等耶。至若不爲繳還之斥。初無傳敎之書下。又非辭令之失中。則豈有繳納之可論乎。過聽風傳之說。有此情外之言。惝怳之極。繼以慚歎。諫疏只及於當該承旨。而臣等承聆旣同。言及亦同。義無所殊。伏乞亟降威罰。
정조 10년 · 강
同副承旨趙衍德上疏徑出。賜例批。
정조 10년 · 목
疏略曰。諸僚徑出。臣於伊時。雖未肅命。論斥之來。理難獨免。伏乞亟賜處分。○敎曰。諸承旨竝許遞。前望單子入之。○政院啓言。査問事命下矣。問于沈豊之李亨元李祖承徐龍輔等處。則以爲。臣等觸事顚錯。數行聯疏。辭不別白。致勤問啓之命。相顧惶懍。彼諫長之疏。事多差爽。語不稱停。臺閣處義。本非喉院之所可指揮。延英待罪。只是自家之所以伸分。聖敎初無過中。則臣等何所據而使之待罪。傳敎未嘗書下。則臣等何所爭而至於封繳乎。登筵而承至懇之敎。退閤而傳速停之意。伊時事狀。不過如斯。至於臺臣之下臺廳一款。伊時臺臣。謂以待罪來向延英門前。故臣等招致掌吏。問其停連。則以爲。方欲停啓云。而仍還臺廳。呼望停啓後。詣延英門外。其來其去。初無一言云。問于前執義李延伋。前獻納申耆等處。則以爲。承旨筵退之後。招致掌吏。每問合辭之停否而已。指揮二字。非所可論。臣等荐奉嚴旨。最後辭敎。尤萬萬震剝。將欲待命於闕外之意。言送政院。則以爲。處分前不可徑出。故席稿俟勘於延英門前。待命一款。又非政院指揮云。問于前校理尹羽烈處。則以爲。在直時詣臺兩司。以合辭停啓之意通及。故蒼黃上來。兩司已爲待命。臣亦同俟重勘而已。且臣家在城外。時値下鑰。今始來待。尤增悚戲云矣。
정조 10년 · 강
以金頤柱李秉模黃昇源徐鼎修李集斗尹行元爲承旨。 前望也。
정조 10년 · 강
館學儒生進士沈濟權等五百九十三人上疏。賜批。
정조 10년 · 목
疏略曰。噫嘻。痛矣。今日議藥之諸醫。直院之提。擧卽 宗社之罪人。臣民之共讎也。竊伏聞世子邸下。自春初停乳。夫以閭巷養兒言之。未經疹疫。七八歲不絕乳。噫。彼藥院。抑獨何心。輕議斷乳。矧兹輪行疹患。自有常劑。而所謂醫官。妄試乖當之劑。及夫消癍之太速。泛稱極順。瞞告快復。變出不意。尙忍言哉。大抵此輩心術。專在希功。急於濟私。徒售已見。惟冀倖會。內局之設。所以董飭醫官。監煎之時。無一言可否。有喙三尺。何以自恕罔赦之罪乎。若曰自上親檢。則議藥乖方。而徒貽親檢之勞。尤豈非不愼不誠之罪乎。自有藥院以來。未有如此輩罪惡。則前例有無。亦何論哉。伏願諸醫。亟正邦刑。提擧竝置重典。批以。爾等須看三昨夜臺批。退修學業。
정조 10년 · 강
兩醫司。進疹疫救療別單。
정조 10년 · 목
自二十五日。至二十九日。往診二十六處內。男壯一人。女壯一人。男弱二十人。女弱十三人。命藥二十張。給藥十九處。安神丸十三丸。牛黃膏四丸。服藥二十二貼。來問二百四十七處內。男壯五人。女壯九人。男弱一百八十三人。女弱一百八人。命藥一百八十九張。給藥二百三十六處。安神丸一百四十丸。牛黃膏六丸。服藥三百二十二貼。以上惠民署。往診三處。男弱二人。女壯一人。命藥二張。給藥四貼。安神丸四丸。來問一百三處。男壯二人。男弱七十人。女壯四人。女弱五十四人。命藥八十三張。給藥一百五十九貼。安神丸一百四十一丸。牛黃膏十四丸。以上典醫監。
정조 10년 · 강
命設議藥廳。都提調直司饔院。提調副提調直誠正閣南廊。醫官直禮賢門外。
정조 10년 · 목
敎曰。東宮有疹漸。三提調依例直宿。而移直差備近處。以議藥廳稱號。醫官康命吉李挺[廷:I-PERSON]楫李喜仁尹敬行差備待令。宮官則輔德一員來直藥院直宿處。各司待令。則今番幷除之。貢市人切勿待令。朝廷問安。亦勿朝夕爲之。今旣設廳移直。只令明日朝問安爲之。仍命閑良尹敬行。議藥同參差下。又敎曰。今番直宿時。各司待令。雖命除之。直宿人糧米饌物。依例磨鍊。待撤直。令該曹計給。○兵曹啓言。藥院直宿于司饔院。司饔院移接扈衛廳矣。扈衛別將。同入於禁軍將房。軍官等移接于禁軍直所。○議藥廳啓言。諸醫入診于東宮。則疹顆比朝益透。面部及體上。遍發紅潤。且有汗候。諸節平順。加味葛根湯一貼煎入。
정조 10년 · 강
召見藥房三提調及承候時原任大臣閣臣于誠正閣。都提調徐命善。提調李文源。副提調李敬養。領議政鄭存謙。領敦寧洪樂性。原任提學李福源吳載純。原任直提學徐浩修徐有防。直提學朴祐源。原任直閣李秉模。檢校直閣徐龍輔。原任直閣鄭東浚。直閣鄭大容。待敎李崑秀。檢校待敎尹行任。
정조 10년 · 강
以李敬養李復永爲承旨。前望也。
정조 10년 · 목
箚略曰。臣忝在奉常都提調之任。而以奉常判官自辟之不擇。伏承昨下傳敎。臣之不職之罪。實無所逃。而譴責之典。不加於臣。反歸於公事提調。臣悚隕恧蹙。不省所措也。蓋本窠之爲該寺自辟者。纔四五年所。擧擬之際。兩提調之誰爲當該。實無故常之可據。臣之愚見竊以爲。郞僚自辟。與尋常公事有異。恐不可自占便宜。諉之提調。謹依大臣自擧僚屬之故制。傍照太僕自辟兩郞之事例。前後三次擧擬。皆出臣手。而提調則無與焉。秪緣臣遴揀不審。使莫重典祀之任。不得其人。仰煩聖念。論臣辜犯。宜伏重科。而反使提調。替承威罰。竊想聖明。未燭其事實而然也。伏乞收還提調譴責之命。亟勘臣罪。批以。旣知事實。提調越俸下敎安徐。卿其安心勿辭。仍命遣史官傳諭。
정조 10년 · 강
議藥廳問安賜批。
정조 10년 · 목
批以。 慈殿 慈宮氣候一樣。東宮疹症連爲平順。是甚萬幸矣。○議藥廳啓言。伏聞世子宮入診醫官所傳之言。則疹顆比昨漸益透發。先發處頗有消癍之意。肌膚常帶汗氣。大小便一向長利。白粥連爲進服。諸醫皆以爲。今日則不必更爲發散。以忍冬茶。微微和解爲宜云。故忍冬茶一貼。今方煎入。
정조 10년 · 강
召見藥房三提調及承候大臣閣臣于誠正閣。都提調徐命善。提調李文源。副提調李敬養。奉朝賀金致仁。領府事金尙喆。領議政鄭存謙。領敦寧洪樂性。判府事金熤。原任提學李福源。提學金鍾秀。原任提學吳載純。原任直提學徐浩修徐有防。直提學朴祐源。原任直閣李秉模。檢校直閣徐龍輔。原任直閣鄭東浚。直閣鄭大容。待敎李崑秀。檢校待敎尹行任。
정조 10년 · 강
遣承旨詣 宗廟　永禧殿　毓祥宮　景慕宮。奉審摘奸。
정조 10년 · 강
敍卿宰侍從堂上堂下罷削人。
정조 10년 · 목
敎曰。蓋欲責備。豈有深意。前總戎使金思穆敍用。仍令該曹。口傳付軍職。
정조 10년 · 강
遞禮曹判書兪彥鎬。參判尹承烈。參議尹行元。
정조 10년 · 목
政院啓言。禮曹郞廳來言。各 殿宮端午物膳。本曹堂上當爲監進。而判書未肅拜。參判參議俱爲差 祭。無進參之員云。合有變通之道。敎以。幷許遞。今日政差出。
정조 10년 · 목
以沈豊之爲吏曹參判。姜彝正爲執義。李顯靖爲掌令。尹蓍東爲禮曹判書。李秉模爲參判。趙城鎭爲參議。申大升爲同義禁。○氷庫別檢李永瑗。侍直金鍒相換。
정조 10년 · 강
右尹黃昇源疏辭新資。賜批。
정조 10년 · 목
批以。聞有實故。所請依施。
정조 10년 · 목
批以。 慈殿 慈宮氣候一樣。東宮諸節益勝。夜睡亦穩矣。○議藥廳啓言。伏聞世子宮入診醫官所傳之言。則達宵穩寢。神氣益勝。身熱幾乎如常。消㿀亦至過半。諸醫皆以爲。忍冬茶前方。加赤茯苓二錢。燈心一團。進服爲宜云。依此煎入。又啓言。伏聞世子宮入診醫官所傳之言。則晩後諸節。比朝益勝。肌熱快退。疹㿀皆消。諸醫以爲。忍冬茶調進大安神丸半丸爲宜云。安神丸一劑。今方劑入。
정조 10년 · 강
遣承旨詣 景慕宮。奉審摘奸。
정조 10년 · 강
召見藥房三提調及承候大臣閣臣于誠正閣。都提調徐命善。提調李文源。副提調李敬養。領議政鄭存謙。領敦寧洪樂性。判府事金熤。原任提學李福源。吳載純。原任直提學徐浩修徐有防。直提學朴祐源。原任直閣李秉模。檢校直閣徐龍輔。原任直閣鄭東浚。直閣鄭大容。待敎李崑秀。檢校待敎尹行任。
정조 10년 · 목
領議政鄭存謙啓言。洪旭浩雖有除職之敎。而旣非生進。銓曹似不得直擬齋郞。請待窠調用之意分付。從之。
정조 10년 · 강
命忠淸道百歲老人等米肉題給。
정조 10년 · 목
忠淸監司金光默。以道內應資老人姓名馳啓。敎曰。加資後日政下批。洪州崇政金宗業年一百五。大興嘉善朴行敏。槐山崇政朴時揆。淸州故通德郞鄭元周妻金氏年一百三。公山嘉善金興釆。泰安嘉善白元。大興嘉善尹碩萬年一百一。淸州資憲南潔。忠州資憲宋日省妻金氏年一百。依他道例。加給米肉。
정조 10년 · 강
東宮疹候平復。召見時原任大臣閣臣惠堂禮堂銓官春桂坊于重熙堂。定告 廟頒赦之儀。領議政鄭存謙。判府事徐命善。領敦寧洪樂性。判府事李福源金熤。原任提學吳載純。原任直提學徐浩修徐有防。直提學朴祐源。原任直閣金宇鎭。檢校直閣徐龍輔。原任直閣鄭東浚。直閣鄭大容。待敎李崑秀。檢校待敎尹行任。禮曹判書尹蓍東。參判李秉模。參議趙城鎭。吏曹判書李命植。參判沈豊之。參議李集斗。兵曹判書鄭昌聖。參判趙時偉。參議李亨元。參知柳誼。惠堂徐有隣趙時俊。輔德尹尙東。文學尹長烈。兼文學洪聖淵。司書徐美修。兼司書尹㬦。說書尹悌東。司禦金履信鄭弘淵。翊贊李晩秀。衛率朴綏源尹昹。 副率尹先柱金麟淳。侍直徐弘輔李永瑗。洗馬鄭述仁。
정조 10년 · 목
因內閣朝問安啓辭。敎以。知道夜睡比昨尤穩。諸節幾臻快差。實賴我 皇天 祖宗默垂陰隲。有此莫大之慶。兹當撤移直之日。仰謝之擧。豈容暫緩。仍行下布之儀。同慶中外。大臣禮堂。令政院來待。入侍時。卿等同爲隨入可也。○敎曰。春桂坊一體來待。○敎曰。閣臣中時無職名人。口傳付軍職。○又因議藥廳問安啓辭。敎以。知道。 慈殿 慈宮氣候一樣。東宮幾臻快復。俄於內閣問候批旨。已詳言之矣。卿等移直。自今日撤退。提調一員輪回入直本院。掌務官等退待提調待令處可也。又敎曰。藥院直宿諸臣以下醫官下人。本宮所屬等。依例書啓。政官牌招。賞典下批。人侍開政。賞典皆令親受。以此分付。又敎曰。邦慶無前。內外賞典。當依最多例爲之。差備所屬闕內各司官員吏隸。皆令書啓。入直軍校等更當下敎。先令各營。小名成册修正以人。○禮曹判書尹蓍東啓言。今此王世子紅疹平復。臣民慶祝。曷有其極。自前有告 廟頒敎陳賀之節矣。請依此擇日擧行。從之。又啓言。今此告 廟社頒敎陳賀時。京外箋文及方物物膳。請依例封進事知委。從之。又以草記啓言。陳賀日子。令日官推擇。則十一日十二日俱吉云。敎以。十二日爲之。又啓言。慶科庭試文科初試八月十一日。文武科殿試同月二十日。放榜二十七日卯時爲吉。請以此知委。從之。又啓言。陳賀時方物物膳。正日在通。勢難及期。隨後封進。亦多已例。依此分付。而世子宮方物物膳。待冠禮擧行事。曾已啓下矣。今番稀有之慶。事體自別。請依甲辰年册封時例。一體封進。敎以。東宮方物物膳。今亦安徐。又啓言。今十二日曉頭。先行告祭。辰時頒敎。京外進箋陳賀。而 王大妃殿 惠慶宮中宮殿世子宮。一體陳賀事。知委爲宜。從之。敎以。當此莫大之慶。凡係廣慶飾喜之擧。皆欲拔例爲之。以寓導迎之意。而今月異於他月。臨殿受賀何以强行。俄筵大臣。雖有縷縷陳請。旣未從施。依筵敎陳賀時親臨一款。勿爲磨鍊。○兵曹啓言。武科初試八月初一日爲吉云。從之。領議政鄭存謙啓言。陳賀吉日。已推擇矣。侍從未付軍銜人。請令該曹。口傳付軍職。從之。○敎曰。 皇天 祖宗默祐我邦家。東宮順經聖疹。此實 宗社莫大之慶。其所以仰答 眷庥。祗告吉慶之擧。禮固當先。告由一款。已允禮堂之請。 宗廟 社稷 殿宮。遣大臣宗臣告由。而日子以旬前後涓吉。當日仍行頒赦陳賀。以予飾喜之心。宜有廣慶之道。肆赦之典。何待諸道修啓。依甲辰年例。赦典文書。皆令前二日修啓事。亦令各該司知悉。設科取人。亦係同慶。八月念前後擇吉。當設慶科庭試。設初試試取。文取千人。武取二千人。惟兹之敎。專出飾喜廣慶之意。則凡有喜慶。豈不與吾民共之。諸道舊還二十萬石。特爲蕩減。以最久條除減之故。民未蒙實惠。今番則以各其邑鎭驛舊還最近條。酌量計減。俾實惠下究。仍以此意。令廟堂區別知委。貢人舊遺在七千石。市民徭役限三朔。泮人贖錢限二朔。竝蕩減。自今日至頒赦日。各司藏牌軍亦民也。況宿衛輦轂。朝家愛恤。豈比凡民。遇慶試藝。自是常例。京各營武士軍兵。當以別試射設行。亦令預爲知悉。今旣施惠中外矣。至於直宿諸臣以下之賞典。亦宜照例爲之。藥房都提調行判中樞府事徐命善。鞍貝馬一匹面給。子姪中除職。田十結。奴婢三口賜給。提調工曹判書李文源加資。田五結。奴婢二口賜給。副提調行承政院都承旨李敬養加資。田三結。奴婢一口賜給。假注書李得休陞六。兼春秋承膺祚陞敍。宮官輔德尹尙東加資。待令醫官康命吉加資。守令除授。熟馬一匹面給。銀子三十兩。田十五結。奴婢三口。李廷楫加資。熟馬一匹面給。銀子二十兩。田十結。奴婢三口。李喜仁加資。銀子十五兩。田八結。奴婢二口。尹敬行加資。邊將除授。田三結。奴婢一口賜給。別掌務官崔重珽。待令掌務官李完白。竝加資。別入直醫官金應壽白文昌李敏德吳道炯徐命緯。各半熟馬一匹賜給。輪回別入直醫官等。各兒馬一匹賜給。問安進參醫官等。各上弦弓一張賜給。別掌務官方泰逈。邊將除授。煎藥時別差備官康晉三張世經。相當職除授。金道佺邊將除授。司鑰崔昌福。亦爲邊將承傳。宮屬具善德尹東瑀全大重宋文星。各兒馬一匹賜給。本宮司鑰鄭德恒。上弦弓一張賜給。待令別監金廷相李在寬。藥房書員金德文黃錫老。司鑰除授。藥色書員申正希韓億年。待令書員金義聲金福淳。書題除授。掌務書員二人。從自願免賤。使喚書員十四人。種藥書員二人。限二年免役。藥院待令春坊書吏金振哲。書題除授。鄭光夏從自願免賤。東宮差備別把守武藝廳。限二年免役。使喚武藝廳三人。從自願免賤。直宿時待令藥院春坊下人。令該曹米布考例。加數題給。待令政院藝文館下人。亦令該曹。米布分等題給。問安參班春坊官員。各兒馬一匹賜給。閣臣承旨史官玉堂及桂坊。各弦弓一張賜給。傳命司謁李德鳳。不粧弓一張賜給。差備所屬及闕內各司入直官員下人等。依標紙判下。分等施賞。入直軍兵元試射外。別爲試取。入格人論賞加資及賞典。皆令今日政下批。京外施惠。亦於今日內知委事分付。又敎曰。直宿時待令東宮兼長番中官梁大宜加資。熟馬一匹面給。銀子二十兩賜給。李團宜加資。銀子十五兩賜給。假長番中官林宜馥熟馬一匹賜給。次知中官李允默。已資窮。熟馬一匹面給。差備中官梁濟漢高春熙金宜祿。各兒馬一匹賜給。兼長番中官崔鳳佐金景佑文鳳億方得賢鄭國允朴義民洪宜福朱世章等。各半熟馬一匹賜給。出入番中官。各兒馬一匹賜給。大殿長番中官。各兒馬帖一張賜給。出入番中官四十三人。各上弦弓一張賜給。又敎曰。今番賞典。莊獲王牌敎旨。先爲安寶。而所在地名。待其望定後。追書後錄以給事。該房知悉。今番邦慶賞典。豈可遲滯。使之從近望定事分付。○敎曰。十二日詣 眞殿親行告由之禮。祭品該寺勿爲待令。只諸執事磨鍊。時原任大臣閣臣宗親儀賓入參事分付。祭文當親撰矣。又敎曰。 永禧殿　儲慶宮　毓祥宮一體告由事。分付該曹。
정조 10년 · 강
命入侍開政。賞典皆令親受。吏曹判書李命植。參判沈豊之。參議李集斗。兵曹判書鄭昌聖。參判趙時偉。參議李亨元。參知柳誼進。
정조 10년 · 목
司僕一提調徐命善啓言。尙衣主簿康晉三。相當職承傳。今日政當爲區處。而監牧官中。姑無滿瓜處。羅州監牧官金彥國改差。其代先爲差出。彥國則勿論早晩。請待窠更爲差送。從之。吏曹判書李命植啓言。今朔當爲儲窠。而郡守以上窠。京職中可擬之人。每患苟簡。雖非啓請邑。限都政前。以限滿守令。勿拘純望。通融備擬。以爲次次遷轉之地。而雖値口傳政事。請依近例一體擧行。從之。○以金尙集爲判尹。尹尙東爲右尹。新資也。李勉兢爲應敎。李勉兢申耆。新通也。金峙默爲輔德。趙城鎭朴天行。新通也。李得休爲尙衣主簿。張世經爲安奇察訪。徐潞修爲 元陵參奉。方泰逈爲荏子島僉使。尹敬行爲善積僉使。康晉三爲羅州監牧官。○敎曰。尙衣主簿李得休。闕內各司相換。安奇察訪張世經。畿驛察訪申相換。善積僉使尹敬行。畿內邊將相換。○尙衣主簿李得休。司饔主簿朴齊家相換。平丘察訪張宅祚。安奇察訪張世經相換。善積僉使尹敬行。德積僉使辛聖恒相換。○忠淸道淸州牧。朝官嘉善前縣監李重錫。士族通政宋垕綱等二人。士族婦女故嘉善李墊妻鄭氏等三人。庶民資憲南潔等四人。洪州牧。朝官折衝前五衛將金載禧。曾經同僉樞嘉義韓弼相。庶民崇政金宗業等七人。公山牧。士族嘉善金興釆等六人。士族婦女嘉善李光春妻貞夫人李氏等二人。庶民嘉善沈海元等三人。忠州牧。朝官嘉善前都事趙楘。士族嘉善金經理等三人。士族婦女故資憲宋日省妻貞夫人金氏等四人。庶民嘉義李甲先等四十人。全義縣。士族幼學任聖昌。木川縣。士族婦女故學生元機妻金氏等二人。庶民通政趙貴才等二人。天安郡。士族婦女故嘉善成重錫妻李氏等三人。庶民資憲金夫業等三人。稷山縣。曾經同僉樞嘉善崔弼崙。庶民嘉義張㖙金等四人。溫陽郡。士族通政康聖時。庶民嘉善金丁七等三人。新昌縣。品官幼學崔命瑞。庶民閑良朴尙輝。禮山縣。士族嘉義徐宗珪。庶民嘉善朴泰位等三人。扶餘縣。庶民嘉善崔國載等三人。石城縣。庶民閑良南宮樞等二人。鴻山縣。品官嘉善李泰元等二人。庶民資憲崔震芳等三人。林川郡。士族幼學張瑞麟。品官嘉善李師文等二人。庶民業武金貴才。韓山郡。士族婦女故學生崔鎭防妻李氏。品官幼學李廷春。庶民嘉善金先宗等四人。舒川郡。士族通政宋重遠。品官通政羅鳳翰等二人。庶民嘉善金時夏等二人。藍浦縣。品官幼學金以瑜。庶民嘉善李莫同等三人。保寧縣。曾經同僉樞折衝崔益大。士族嘉善李春白。庶民嘉善朴茂。結城縣。庶民嘉義南夢熙等三人。燕歧縣。庶民嘉義尹世文等三人。鎭川縣。曾經同僉樞資憲金成三。品官資憲林慶泰等二人。庶民嘉義張乶同等二人。淸安縣。曾經同僉樞嘉善金斗三金漢誼。士族嘉善延命榮。陰城縣。朝官故判官潘孟榮妻崔氏。士族資憲任說等二人。士族婦女故學生張八華妻李氏。延豐縣。庶民嘉善成世垕等二人。堤川縣。士族資憲李文禧等二人。丹陽郡。庶民嘉善鄭弼橋等三人。永春縣。士族資憲具致亨等三人。庶民良人李靑外。尼城縣。曾經同僉樞嘉善尹東休。士族幼學康友洙。恩津縣。士族幼學李廷秀。庶民資憲鄭渭昌等四人。連山縣。曾經同僉樞嘉善金雲萬。士族婦女故學生安而行妻李氏等二人。鎭岑縣。曾經同僉樞資憲金慶大。庶民嘉善庾以必等三人。懷德縣。曾經同僉樞折衝宋蚋先。庶民嘉義禹平迪等四人。沃川郡品官通政柳慶星。庶民嘉義金萬秋。永同縣。品官嘉善金玉相等三人。庶民嘉善朴命伊等三人。黃澗縣。朝官折衝前參奉宋英相。士族婦女故學生李在陽妻曹氏。報恩縣。曾經同僉樞資憲朴聖佑。士族幼學金志敦。庶民嘉義金檢東等五人。文義縣。曾經同僉樞正憲申義淸。品官幼學辛善慶。庶民資憲林仁泰等九人。定山縣士族幼學尹植。士族婦女故學生尹震筆妻白氏。庶民折衝朴命郁。靑陽縣。士族資憲吳繼周等二人。庶民良人盧夢悅。大興郡。士族嘉善朴硤。士族婦女故學生李宗仁妻尹氏。庶民正憲金銀碩等八人。海美縣。庶民嘉善崔癸山等三人。瑞山郡。庶民嘉善金鳳儀等八人。泰安郡。士族嘉善趙重昌。庶民嘉善白元伊等六人。槐山郡。品官嘉義金道謙。庶民崇政朴時揆等二人。懷仁縣。庶民嘉善鄭哲慶等二人。沔川郡。曾經同僉樞折衝李錫祥。士族通政姜世煥。士族婦女故學生李最元妻鄭氏。庶民嘉善鄭尙位等五人。德山縣。朝官故資憲李喜茂妻貞夫人安氏。品官嘉善印以憲。庶民嘉善曹星鶴等三人。淸風府。庶民嘉善李乙上等三人。靑山縣。庶民嘉善金軍碩等六人。牙山縣。士族婦女故學生申啓沃妻李氏。庶民嘉善金慶輝等五人。竝老職加資下批。婦女封爵。○領賞諸臣入庭訖。左承旨徐龍輔宣讀王牌。王牌及敎旨。吏曹假郞廳傳授。廏馬馬帖。則太僕寺官員傳授。弦弓則軍器寺官員傳授。銀子則戶曹郞廳傳授。頒賞訖。領賞諸臣及加資陞職人。竝謝恩後。以次退出。仍命惠堂徐有隣。兵判鄭昌聖。招致闕內各司員役等於肅章門內。頒給米布有差。
정조 10년 · 강
判府事徐命善箚辭賞典。賜批。
정조 10년 · 목
批以。疹症之順經。是何等莫大之慶。廏馬田民除職之命。俱循已例。卿其安心。勿辭領受。
정조 10년 · 강
命藥房內閣政院玉堂。勿爲問安。
정조 10년 · 목
議藥廳啓言。伏聞世子宮入診醫官之言。則今日諸節。快復常度。些少餘熱。不可不預防。故大安神丸半丸。金銀花烏梅煎水。更爲調進云矣。敎以。知道。勿爲問安。
정조 10년 · 강
兩醫司進診病給藥別單。
정조 10년 · 목
別單曰。自四月二十七日。至五月初二日。來問四百三十九處。男壯二十六人。男弱二百九十八人。女壯十六人。女弱一百八十二人。命藥四百十一張。給藥七百六十八貼。安神丸三百七十二丸。牛黃膏二十三丸。往診三十一處。男壯四人。男弱十四人。女壯三人。女弱十三人。命藥三十四張。給藥五十七貼。安神丸二十丸。以上典醫監。來問九百七十二處。男壯四十二人。男弱七百十六人。女壯四十六人。女弱三百八十人。命藥五百六十四張。給藥九百七十四處。安神丸五百三十七丸。牛黃膏二百十四丸。服藥一千十八貼。往診八十處。男壯一人。男弱七十人。女壯三人。女弱三十二人。命藥五十九張。給藥七十二處。安神丸三十六丸。牛黃膏二十丸。服藥一百五貼。以上惠民署。
정조 10년 · 목
爲承候來待也。○因藥房問安啓辭。敎以。 慈殿慈宮氣候一樣。東宮比昨益勝矣。○藥房啓言。伏聞世子宮入診醫官之言。則諸節比昨益勝。而似有餘熱之候。大安神丸半丸。金銀花烏梅煎水。更爲調進云矣。
정조 10년 · 강
以李鼎揆爲大司諫。洪克浩爲正言。徐有鍊爲持平。前望也。
정조 10년 · 강
召見詣臺三司于誠正閣。行大司憲鄭好仁。大司諫李鼎揆。持平韓光植。正言洪克浩。校理李鼎運。修撰李錫夏。
정조 10년 · 목
三司前啓不允。兩司合啓。炯采衡事停啓。府啓德夏事。文載質等事。具善復等事停啓。請尹得孚絕島安置。煥九絕島更定配所荐棘。竝從之。院啓夢獜等事。 尹得孚事。李光殷事。炯魯事。李魯春事。德夏事。文載質事停啓。請煥九煥程絕島荐棘。從之。
정조 10년 · 강
有政。吏曹判書李命植。參判沈豊之。參議李集斗進。
정조 10년 · 목
以李頤祥爲承旨。李昌漢羅忠佐金蓍耇。新通也。李延伋爲執義。鄭景祚爲掌令。沈樂洙爲校理。
정조 10년 · 강
應敎李勉兢。校理李鼎運。副校理成種仁沈晉賢。修撰李錫夏洪聖淵。副修撰申馥上箚。賜批。
정조 10년 · 목
箚略曰。今日兩司之事。尙可謂國有法乎。諫啓之遽停者七。憲啓之減律者二。乃以數人倉卒之見。遽了幾年爭執之論。此果出於公共之義乎。所謂九啓者。莫非王法所不容。雖緣群下之不誠。未蒙允兪之音。而尙賴紙上之公議。庸寓懲討之義矣。豈意一朝。便爲二三臺臣壞了。殿下不惟不之斥退。反若導之使然。臣不能無憾於日月之明也。臣等謂今日兩司之停啓與減律者。一倂勿施。當該諸臺。施以刊削之典。批以。爾等亦知今日邦慶乎。信爾。則停啓臺諫。無難請刊削乎。憲長自有樹立。寧或忽於隄防。諫長奏語牢確。予誠歎賞。徒見其可奬不可罪。況壬寅赦令。前後停啓。不啻爲幾十度。甲辰赦令。停啓爲十四度。今此七啓之停。比年前或半不及。或爲三之一。且其所停者。非違式則賤類也。今於 皇天降祥。匝域普歡之日。爾等抑獨何心。冒陳此箚乎。○敎曰。導迎之意姑捨是。以貽燕投逸四箇字。有縷縷敷諭。聞此筵敎之後。雖在執法之列者。豈無傾聽之心。況諫長之挺身奏對。言言慷慨。益知嶺俗之尙忠。今日陳箚玉堂。豈非諫長之罪人乎。不料經幄論思之地。反效澆俗迫隘之風。尙何顏面。强參赦班。當該諸玉堂。竝施削職之典。勿揀今番歲抄。
정조 10년 · 강
命別試射。除初試試取。
정조 10년 · 목
敎曰。今番別試射試取。蓋出同慶之意。當於晦初間設行。令兵曹涓吉草記。規矩。則無論射放。竝除初試。以柳葉箭一巡。鳥銃一巡試取。應試名色。取考甲辰年例爲之。帳前及分所試取。待擇日草記啓下。亦令兵曹。草記稟旨。
정조 10년 · 강
命前判書嚴璹敍用。
정조 10년 · 목
敎曰。賀儀在近。前判書嚴璹蕩滌敍用。仍令該曹。口傳付軍職。
정조 10년 · 목
兵曹判書鄭昌聖啓言。近來城外動駕之際。侍衛諉以前進總府。或出於先廂之外。大違班次法例。此後雖或前進。勿出先廂之前事。請各別申飭。從之。
정조 10년 · 강
召見藥院三提調及時原任大臣閣臣于誠正閣。都提調徐命善。提調李文源。副提調李敬養。奉朝賀金致仁。領府事金尙喆。領議政鄭存謙。判府事金熤。原任提學李福源吳載純。原任直提學徐浩修徐有防。直提學朴祐源。原任直閣李秉模金宇鎭徐鼎修。檢校直閣徐龍輔。原任直閣鄭東浚。直閣鄭大容。待敎李崑秀。檢校待敎尹行任。